Verwarmer bly aan; koshuiskamer brand | Netwerk24
Verwarmer bly aan; koshuiskamer brand
Deur Marietjie Gericke 25 Augustus 2019 18:09
Brandskade in die koshuiskamer. Foto: Verskaf
'n Kamer is deur 'n brand in die koshuis van die bekende meisieskool Eunice High in Bloemfontein in puin gelê nadat 'n leerling 'n verwarmer aan vergeet het.
Braam van Zyl, afdelingsoffisier van die Mangaung-brandweer, sê die brandweer is Vrydag om 15:23 na die skool ontbied en was binne sewe minute op die toneel.
"Die brand het in 'n kamer op die grondvloer ontstaan wat uitgebrand het. Toe ons daar aankom, is die brand reeds deur personeel geblus.
"Die inhoud van die kamer is verwoes."
Leerlinge het alarm gemaak toe hulle rook uit 'n kamer sien borrel het. Foto: Verskaf
Dit was 'n koshuis-uitnaweek en daar was min kinders in die koshuis.
Leon van Rensburg, adjunkhoof van Eunice, het bevestig dat die brand deur 'n verwarmer veroorsaak is wat in die koshuiskamer aan was.
"Die bewoner van die kamer was reeds vir die naweek huis toe. Leerlinge op die volgende verdieping het rook by haar kamer sien uitborrel en die personeel van die brand verwittig."
Van Rensburg sê dit is moeilik om te sê hoe groot die skade is. "Die skool is eintlik gelukkig, want die skade kon veel groter gewees het."
Die betrokke leerling is intussen na 'n spaarkamer verskuif.
Toe Netwerk24 Sondagmiddag daar besoek afgelê het, was daar steeds 'n rookreuk op die parkeerterrein voor die koshuis.